作者:張祜
標題:華清宮和杜舍人
內容:五十年天子，離宮舊粉牆。登封時正泰，禦宇日初長。上位先名實，中興事憲章。舉戎輕甲冑，餘地取河湟。道帝玄元祖，儒封孔子王。因緣百司署，叢會一人湯。渭水波搖綠，秦山草半黃。馬頭開夜照，鷹眼利星芒。下箭朱弓滿，鳴鞭皓腕攘。畋思獲呂望，諫祇避周昌。兔跡貪前逐，梟心不早防。幾添鸚鵡勸，頻賜荔支嘗。月鎖千門靜，天高一笛涼。細音搖翠佩，輕步宛霓裳。禍亂根潛結，昇平意遽忘。衣冠逃犬虜，鼙鼓動漁陽。外戚心殊迫，中途事可量。雪埋妃子貌，刃斷祿兒腸。近侍煙塵隔，前蹤輦路荒。益知迷寵佞，惟恨喪忠良。北闕尊明主，南宮遜上皇。禁清餘鳳吹，池冷映龍光。祝壽山猶在，流年水共傷。杜鵑魂厭蜀，蝴蝶夢悲莊。雀卵遺雕栱，蟲絲罥畫梁。紫苔侵壁潤，紅樹閉門芳。守吏齊鴛瓦，耕民得翠璫。歡康昔時樂，講武舊兵場。暮草深巖靄，幽花墜徑香。不堪垂白叟，行折禦溝楊。